31980R3448
L 359/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3448/80 НА СЪВЕТА
от 22 декември 1980 година
относно прилагането на член 43 от Акта за присъединяване от 1979 година, по отношение на търговския режим, прилаган за стоките, обхванати от Регламенти (ЕИО) № 3033/80 и (ЕИО) № 3035/80
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване от 1979 г., и по-специално член 43 от него,
като взе предвид предложението на Комисията,
като има предвид, че член 43 от Акта установява правила относно преработени селскостопански продукти извън предмета на приложение II към Договора, обхванати от следните регламенти на Съвета:
-
(ЕИО) № 3033/80 от 29 ноември 1980 г. за определяне търговския режим, прилаган за определени стоки, получени от преработката на селскостопански продукти (1), и
-
(ЕИО) № 3035/80 от 29 ноември 1980 г. за определяне на общи правила за отпускане на възстановявания при износ за определени селскостопански продукти, изнесени под формата на стоки, които не са обхванати от приложение II към Договора, и на критериите за фиксиране на размерите на тези възстановявания (2);
като има предвид, че Регламент (ЕИО) № 3033/80 се отнася по-специално до определяне на таксата, която се прилага при вноса на въпросните стоки, която такса е съставена от мито ad valorеm, съставляващо фиксирания компонент и от променлив компонент; като има предвид, че е необходимо да се определи ставката на митото, съставляваща фиксирания компонент, прилаган от Република Гърция при внос от трети страни; като има предвид, че този фиксиран компонент трябва да се определя съгласно член 43, параграф 3 от Акта, като от общата защита, прилагана от Република Гърция към датата на присъединяването, се изключи селскостопанската защита, която следва да се въведе при присъединяването;
като има предвид, че съгласно член 15 от Споразумението за асоцииране, сключено между Европейската икономическа общност и Гърция, по отношение на определени стоки, предмет на Регламент (ЕИО) № 3033/80, съществува остатъчно мито за вноса в Република Гърция от Общността на деветте; като има предвид, че тези мита трябва да останат към момента на присъединяването и да бъдат премахнати в съответствие с графика, определен за индустриалните продукти в член 25 от Акта;
като има предвид, че променливият компонент, който се прилага, когато стоките, предмет на Регламент (ЕИО) № 3033/80 се внасят в Република Гърция от трети страни, съгласно член 43, параграф 1 второ тире от Акта се намалява или увеличава, в зависимост от конкретния случай, с компенсаторна сума за присъединяването; като има предвид, че при внос в Общността на деветте от Република Гърция за същите стоки се прилага същата компенсаторна сума за присъединяването; като има предвид, че компенсаторната сума, прилагана за определени стоки, внесени в Общността на деветте от Република Гърция, за които се разрешава намаление на променливия компонент преди присъединяването, подлежи на определяне на таван;
като има предвид, че съгласно член 6 от Регламент (ЕИО) № 3033/80 Комисията фиксира за тримесечни периоди и за всички стоки сумата на променливия компонент, прилаган за внос в Общността от трети страни; като има предвид, че същата процедура се прилага със същата периодичност за фиксиране на компенсаторните суми, прилагани за вноса;
като има предвид, че при износ от Общността на деветте в Република Гърция на стоки, предмет на Регламент (ЕИО) № 3035/80, с изключение на албумините, се отпуска или налага компенсаторна сума за присъединяването, определена в съответствие с член 43, параграф 1, трето тире от Акта, в зависимост от случая; като има предвид, че при износ на всички стоки, предмет на Регламент (ЕИО) № 3035/80, от Република Гърция в трети страни се прилага същата компенсаторна сума за присъединяване;
като има предвид, че съгласно член 43, параграф 4 от Акта, Република Гърция прилага при търговия с трети страни изцяло номенклатурата на Общата митническа тарифа до 1 януари 1981 г.; като има предвид, че това не се изисква при прилагането на остатъчни мита при внос от Общността на деветте; като има предвид, че това задължение включва прилагане на само един фиксиран компонент за всяка от спецификациите на Общата митническа тарифа за внос в тази държава-членка от трети страни;
като има предвид, че таксата, която следва да се прилага при присъединяването от Общността на деветте по отношение на внос на стоки от Република Гърция, които са предмет на Регламент (ЕИО) № 3033/80, се състои само от компенсаторната сума за присъединяване; като има предвид, че поради това разпоредбите на член 61, параграф 5 от Акта се съблюдават, когато тази компенсаторна сума за присъединяването не превишава променливия компонент, прилаган за същите стоки при внос в Общността на деветте от трети страни;
като има предвид, че общата нетна такса за внос в Република Гърция от Общността на деветте е сума от остатъчната гръцка защита и компенсаторната сума за присъединяването, прилагана за износ от Общността на деветте съгласно член 43, параграф 1, четвърто тире от Акта; като има предвид, че поради това разпоредбата на член 26 от Акта е изпълнена, ако остатъчната гръцка защита за внос от Общността на деветте, коригирана с компенсаторната сума за присъединяване, която се прилага за износ от Общността на деветте по отношение на Република Гърция, не превишава таксата, която тази държава-членка може да наложи върху същите стоки, внесени от трети страни;
като има предвид, че е необходимо да определят, с оглед прилагане на разпоредбите на член 8 от Регламент (ЕИО) № 3033/80, разпоредби за прилагане от страна на Република Гърция на максималните мита, предвидени в Общата митническа тарифа;
като има предвид, че трябва да се приемат подробни правила за прилагане на мерките, предвидени в настоящия регламент, в съответствие с процедурата, предвидена в член 26 на Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнени култури (3), последно изменен с Регламент (ЕИО) № 1547/79 (4), и в съответния член в други регламенти относно общата организация на пазарите,
ПРИЕ НАСТОЯЩИЯ РЕГЛАМЕНТ:
Член 1
1. По смисъла на настоящия регламент:
-
„Общност на деветте“ означава Общността в нейния състав преди присъединяването на Република Гърция,
-
„компенсаторна сума за присъединяване“ означава компенсаторната сума, прилагана при търговията между Общността на деветте и Република Гърция, както и между тази държава-членка и трети страни.
2. Компенсаторните суми за присъединяване по отношение на продукти, които са предмет на настоящия регламент, се определят и прилагат тогава, когато компенсаторните суми за присъединяване се прилагат за един или няколко основни продукта, за които се счита, че са използвани в производството на продуктите, предмет на Регламент (ЕИО) № 3033/80.
Член 2
За всяка от позициите и подпозициите в Общата митническа тарифа относно стоки, предмет на Регламент (ЕИО) № 3033/80, ставката на митото, съставляваща фиксирания компонент на таксата, прилагана при присъединяването по отношение на вноса на тези стоки в Република Гърция от трети страни, е ставката, посочена в колона 1 от приложение I към настоящия регламент.
Ставката, посочена в колона 1 от приложение I, се привежда в съответствие с Общата митническа тарифа съгласно условията, посочени в член 31 на Акта за присъединяване.
Първата стъпка в посока синхронизация се извършва на 1 януари 1981 г.
Член 3
За стоките, предмет на Регламент (ЕИО) № 3033/80, които подлежат на остатъчно мито при внос в Република Гърция от Общността на деветте, ставката за тази защита, прилагана при присъединяването, е ставката, посочена в приложение II към настоящия регламент.
Ставките, посочени в приложение II, се премахват постепенно, в съответствие с графика, посочен в член 25 от Акта за присъединяване.
Първата стъпка в посока синхронизация се извършва на 1 януари 1981 г.
Сумата на това остатъчно мито, намалена с отпуснатата компенсаторна сума за присъединяването, или намалена с компенсаторната сума за присъединяването, наложена в съответствие с член 43, параграф 1, трето тире от Акта за присъединяване, не превишава общата сума на таксата, прилагана от Република Гърция по отношение на същите стоки, ако те са внесени от трети страни.
Член 4
1. За периода от 1 януари до 31 януари 1981 г. и след това за всеки тримесечен период, започващ на 1 февруари, 1 май, 1 август и 1 ноември, Комисията определя по отношение на всяка от позициите и подпозициите в Общата митническа тарифа за стоките, предмет на Регламент (ЕИО) № 3033/80:
а)
компенсаторната сума за присъединяването, прилагана за внос в Общността на деветте от Република Гърция;
б)
сумата на променливия компонент, регулирана с компенсаторната сума за присъединяване, посочена в буква а), така както е предвидено в член 43, параграф 1, второ тире от Акта за присъединяване, и прилагана за внос от трети страни в Република Гърция.
2. Всяка от компенсаторните суми за присъединяването, посочени в параграф 1, буква а), е равна на сумата от компенсаторните суми за присъединяване, прилагани за количества различни основни продукти, за които, съгласно разпоредбите на Регламент (ЕИО) № 3034/80, се счита, че са използвани в производството на стоките, за които се прилага съответната компенсаторна сума за присъединяване.
Компенсаторните суми за присъединяването не превишават променливия компонент, прилаган за внос на същите стоки в Общността на деветте от трети страни.
Въпреки това, за следните стоки:
ex 17.04
Локум, халва
19.03.
Макарони, спагети и аналогични продукти
ex 21.07
Хранителни заготовки, които не са посочени или включени другаде и които съдържат захар, млечни продукти, зърнени култури или продукти на основата на зърнени култури
компенсаторната сума за присъединяване не може да превишава 60 % от променливия компонент, прилаган за внос от трети страни.
3. Така изчислената компенсаторна сума за присъединяването се фиксира на нула, ако размерът ѝ е по-малък от 1,5 ECU на 100 килограма стоки.
4. Прилаганата компенсаторна сума за присъединяването е тази, която е в сила в деня на вноса.
Член 5
1. За всяка от позициите и подпозициите в Общата митническа тарифа относно стоки, предмет на Регламент (ЕИО) № 3035/80,
-
с изключение на подпозиция 35.02 А II, а) яйчен албумин и млечен албумин, за износ от Общността на деветте за Република Гърция се прилага компенсаторна сума за присъединяване;
-
за износ от Република Гърция за трети страни се прилага компенсаторна сума за присъединяване.
2. Всяка от компенсаторните суми за присъединяване, посочени в параграф 1, се определя на основата на компенсаторните суми за присъединяване, определени за основните селскостопански продукти, и в съответствие с правилата, прилагани за изчисляване на възстановяванията при износ.
3. Прилаганата компенсаторна сума за присъединяването е тази, която е в сила в деня на износа.
Член 6
1. За продуктите, по отношение на които Общата митническа тарифа предвижда максимална такса, която Република Гърция прилага за трети страни, се прилага максимална такса, съставена от:
а)
по отношение на фиксираната част от максималната такса се прилага ставката, посочена в колона 2 от приложение I, приведена в съответствие с нивото на общия максимум в съответствие с условията, посочени в член 31 от Акта; първата стъпка в посока привеждане в съответствие се извършва на 1 януари 1981 г.;
б)
що се отнася до променливата част от максималната такса, ако е целесъобразно, се прилага допълнителното мито, предвидено в член 8, параграф 2 от Регламент (ЕИО) № 3033/80, коригирано с компенсаторната сума за присъединяване, съответстваща на количеството захар или брашно, за които се отнася допълнителното мито.
2. С цел прилагане на разпоредбите на член 8, параграф 1 от Регламент (ЕИО) № 3033/80 по отношение на стоки, внесени от трети страни в Република Гърция, Комисията - за периода от 1 януари до 31 януари 1981 г. и след това за всеки тримесечен период, започващ на 1 февруари, 1 май, 1 август и 1 ноември, - определя следното:
а)
сумите на допълнителните мита, прилагани от Република Гърция;
б)
ценовата разлика, посочена в член 8, параграф 2, буква а) от Регламент (ЕИО) № 3033/80.
Член 7
Подробните правила за прилагане на компенсаторните суми за присъединяване по време на вноса или износа и за тяхното плащане се приемат в съответствие с процедурата, предвидена в член 26 от Регламент (ЕИО) № 2727/75 на Съвета, или в съответните членове в други регламенти относно общата организация на пазарите.
Член 8
Настоящият регламент влиза в сила на 1 януари 1981 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 1980 година.